《凌源阁》
宋代·戴应魁

天风吹铃语不烦，菩提树杪碧阑干。
恒河月满三千界，大树云阑五百尊。
辟支腊现赤蛇死，玉局手泽苍苔乾。
老僧出定蟠龙吼，唤醒诸寮佛子孙。

作者简介：戴应魁，号雪溪，东莞（今属广东）人。度宗咸淳九年（一二七三）领乡荐，官连山县儒学。事见《东莞诗录》卷二、清道光《广东通志》卷六七。今录诗二首。